Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 21/09)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 artikla

SAN ( ) SMM (x)

Kansallisen asiakirjan numero: 83/98

1. Jäsenvaltion toimivaltainen viranomainen Nimi: Direcção-Geral do Desenvolvimento Rural

Osoite: Av. Defensores de Chaves, n.o 6, P-1049 - 063 Lisboa

Puhelin: (351) 21 318 43 00

Faksi (351) 21 352 13 46

2. Hakijaryhmittymä 2.1 Nimi: Agrupamento de produtores de carne bovino cruzado dos Lameiros do Barroso

2.2 Osoite: Rua General Humberto Delgado, P-5470 Montalegre

2.3 Kokoonpano: tuottaja/jalostaja (x) muu ( )

3. Tuotelaji Tuore liha ja muut eläimenosat, luokka 1.1

4. Eritelmä (yhteenveto 4 artiklan 2 kohdan edellytyksistä)

4.1 Nimi: Carne de Bovino Cruzado dos Lameiros do Barroso

4.2 Kuvaus: Liha on peräisin perinteisen laajaperäisen kasvatusjärjestelmän (os lameiros do Barroso) mukaisesti kasvatetuista nautaeläimistä. Sukupuolen ja teurasiän mukaan Carne de Bovino Cruzado dos Lameiros do Barroso voidaan jakaa kolmeen eri luokkaan: vasikat (viimeistään kahdeksan kuukauden ikäisinä teurastetut uros- ja naaraspuoliset eläimet), hiehot ja nuoret urospuoliset naudat (vähintään yhdeksän kuukauden ja enintään kahden vuoden ikäisinä teurastetut eläimet) ja täysikasvuiset naudat (yli kahden vuoden ikäiset eläimet sekä jo poikineet naaraspuoliset eläimet). Vasikoiden ruhoista (paino alle 180 kilogrammaa) peräisin olevan lihan lihaskudos on väriltään ruusunpunaisesta vaaleanpunaiseen, ja rasva on valkoista tai harmahtavan valkeaa. Liha on mehevää ja erittäin mureaa, ja sen maku on luonteenomainen ja liittyy läheisesti tuotanto- ja ruokintatapaan. Tuotantotavan mukaan vasikoiden ruhot voidaan luokitella yhteisön ruhojen luokitteluasteikon luokkiin R, O tai P (asetus ETY N:o 1026/91); tavallisimmin ne kuuluvat luokkaan O. Rasvapitoisuuden perusteella ruhot luokitellaan yleensä kyseisen asteikon luokkaan 2. Hiehojen ja nuorten urospuolisten nautojen ruhoista (paino yli 180 kilogrammaa) peräisin olevan lihan lihaskudos on väriltään vaaleanpunaisesta punaiseen, ja rasva on valkoista tai harmahtavan valkoista. Liha on mehevää ja erittäin mureaa, ja sen maku on luonteenomainen ja liittyy läheisesti tuotanto- ja ruokintatapaan. Tuotantotavan mukaan ruhot voidaan luokitella yhteisön ruhojen luokitteluasteikon luokkiin R, O tai P; tavallisimmin ne kuuluvat luokkaan R tai O. Rasvapitoisuuden perusteella ruhot luokitellaan yleensä kyseisen asteikon luokkaan 2 tai 3. Täysikasvuisten nautojen ruhoista (paino yli 180 kilogrammaa) peräisin olevan lihan lihaskudos on väriltään tummanpunaista, ja rasva on valkoista tai harmahtavan valkoista. Liha on mehevää, mureaa ja erittäin maukasta. Tuotantotavan mukaan ruhot voidaan luokitella yhteisön ruhojen luokitteluasteikon luokkiin R, O tai P; tavallisimmin ne kuuluvat luokkaan O. Rasvapitoisuuden perusteella ruhot luokitellaan yleensä kyseisen asteikon luokkaan 2 tai 3.

4.3 Maantieteellinen alue: Carne de Bovino Cruzado dos lameiros do Barroso -naudanlihan tuotantoon käytettyjen nautaeläinten maantieteellinen tuotantoalue, jolla eläimet syntyvät, kasvatetaan ja teurastetaan, rajoittuu Montalegren, Boticasin ja Chavesin kuntiin.

4.4 Alkuperätodisteet: Maantieteellistä merkintää saadaan käyttää ainoastaan sellaisten eläinten ruhoista, jotka ovat syntyneet ja jotka on kasvatettu maantieteellisellä tuotantoalueella sijaitsevilla tiloilla, joilla on käytössä asianmukaisesti ajan tasalla pidetyt siitoseläinten ja vasikoiden rekisteröinti- ja tunnistusjärjestelmät sekä siitoskarjan määrän kehitystä koskeva kirjanpito. Tiloilla on myös noudatettava kaikkia eläinten ruokintaa ja terveyttä koskevia sääntöjä sekä valvonta- ja varmennusjärjestelmää, josta määrätään "Regras de Controlo e Certificação da carne de Bovino Cruzado dos Lameiros do Barroso" -säännöstössä.

4.5 Tuotantomenetelmä: Ruhot saadaan teurastamalla ja leikkaamalla rajatulla maantieteellisellä tuotantoalueella risteytetyistä, syntyneistä ja siellä perinteisellä tavalla kasvatetuista ja teurastetuista naudoista. Tuotanto-olosuhteiden parantamiseksi ja perinteisten karjankasvatusmenetelmien säilyttämiseksi siitoseläinten valinnassa pyritään siihen, että toukokuuhun 2004 mennessä ainakin toinen vanhemmista on merkitty jonkin paikallisrodun (Mirandesa, Barrosã tai Maronesa) kantakirjaan. Eläimet teurastetaan kansalliseen verkkoon kuuluvissa, asianomaisen tuottajaryhmittymän erityisesti hyväksymissä teurastamoissa, joilla on voimassa olevan lainsäädännön mukainen hyväksymisnumero ja jotka sijaitsevat maantieteellisellä tuotantoalueella. Eläimet on ehdottomasti tainnutettava ennen teurastusta. Teurastus tapahtuu eri tiloilta peräisin olevista eläimistä ennen teurastamoon tuontia muodostetuissa erissä. Verenlasku ja sisälmysten poistaminen suoritetaan välittömästi tainnutuksen jälkeen. Teurastuksessa on aina läsnä varmennusyksikön teknikko tai hänen asianmukaisesti valtuuttamansa edustaja vastaamassa ruhojen tunnistuksesta. Teurastuksen jälkeen ruhot tai ruhon osat jäähdytetään välittömästi post mortem -tarkastuksen päätyttyä siten, että sisimmän lihaskudoksen lämpötila laskee seitsemään celsiusasteeseen (±1 °C) 24 tunnin kuluessa. Ruhot säilytetään niiden lähettämiseen asti jäähdytetyssä tilassa, jonka lämpötila on 2-4 °C ja suhteellinen kosteus 85-90 %. Riiputtaminen jäähdytetyssä tilassa kestää seitsemän päivää, mutta lihaa saa toimittaa myytäväksi kolmannesta teurastusta seuraavasta päivästä alkaen. Keskimääräisen pH-arvon on ensimmäisten 24 tunnin aikana teurastuksesta oltava alle 6. Lihan jäädyttäminen ennen sen myyntiä lopulliselle kuluttajalle on kielletty.

4.6 Yhteys maantieteelliseen alkuperään: Bovinos cruzados dos lameiros do Barroso -nautojen tuotanto tapahtuu laajaperäisesti perinteisen laiduntamiskäytännön mukaan. Laiduntamisalueiden kosteiden niittyjen ja macchiakasvillisuuden ainutlaatuiset ominaisuudet johtuvat niiden sijaintikorkeudesta ja maaperä- ja ilmasto-olosuhteista, ja niille on ominaista alhainen lämpötila. Tuotanto perustuu ensisijaisesti pysyvään laiduntamiseen kosteilla niityillä (lameiros), mutta myös macchiapensaikkoalueilla, jotka ovat pääosin yhteismaata, on huomattava merkitys nautojen ravitsemukselle. Eräissä kylissä on edelleen tapana, että kaikki kasvattajat vievät karjansa laiduntamaan kauas vuoristoon, jossa eläimet viettävät kevätkuukaudet. Jo vuonna 1813 eri kirjailijat viittasivat teoksissaan kosteilla niityillä kasvatetun nautakarjan maineeseen. On totta, että karjankasvatuksella on jo vuosisatojen ajan ollut tärkeä merkitys vuoristoalueiden asukkaiden toimeentulolle, mutta sillä on myös huomattava sosiaalis-kulttuurinen rooli. Se ilmenee hyvin vuosisataisista kollektivismiin perustuvista perinteistä, joiden juuret ulottuvat roomalaisaikaa edeltäviin päiviin.

4.7 Valvontaelin: Nimi: Tradição e Qualidade - Associação Interprofissional para produtos agro-alimentares de Trás-os-Montes

Osoite: Avenida 25 de Abril 273 S/L, P-5370 Mirandela.

4.8 Merkintä: Pakolliset maininnat: Carne de Bovino Cruzado dos Lameiros do Barroso - suojattu maantieteellinen merkintä, sekä asianmukaisesti numeroitu varmennusmerkintä, josta ilmenee tuotteen ja varmennusyksikön nimi. Molempien merkintöjen mallit on esitetty eritelmässä.

4.9 Kansalliset vaatimukset: Portugalin tasavallan virallisen lehden II sarjan numerossa 252 30. lokakuuta 1997 julkaistu päätös N:o 8407/98, jossa vahvistetaan Carne de Bovino Cruzado dos Lameiros do Barroson tuotantoa ja ominaisuuksia koskevat tärkeimmät säännöt ja määritellään sen maantieteellinen tuotantoalue.

EY N:o: G/PT/00144/2000.07.26

Täydellisen asiakirjan vastaanottopäivä: 23.7.2001.